胭脂扣

《胭脂扣》係一套喺1987年出嘅香港電影，由梅艷芳、張國榮等人主演，關錦鵬導演，成龍監製，改編自李碧華嘅同名小說。故仔講緊有錢仔十二少同妓女如花之間嘅愛情故事。

劇情 
一位石塘咀綺紅樓嘅「紅牌阿姑」如花嚟到報館，問職員袁永定可唔可以幫佢登廣告，搵一個佢等咗53年嘅人。

鏡頭返去1934年嘅香港。南北行海味鋪太子爺陳振邦係個成日去嫖妓、食鴉片嘅花花公子，對綺紅樓「名妓」如花一見鍾情，兩個人好快就成為情侶。但由於兩人身份同地位差太遠，陳家並唔接受佢哋，仲希望十二少同佢嘅表妹程淑賢結婚，跟住繼承家業。十二少想去學戲但唔成功，加上佢又冇賺錢嘅本事，根本走投無路，結果佢哋決定響1934年3月8日嘅23點食鴉片殉情自殺。如花同十二少講，如果出咩嘢事都要記住「3811」呢個記號。

時間返到嚟53年後。如花響陰間一直等唔到十二少，就返到人間搵佢。職員袁永定同佢女朋友凌楚絹都好同情如花，幫佢登廣告搵十二少，仲畀埋「3811」呢個記號。袁永定同凌楚絹最終響報紙嘅記錄搵到十二少，從十二少個仔嗰度得知原來十二少畀屋企人救返，之後同表妹程淑賢結婚，但佢唔識做生意，敗嗮身家，依家響片場做茄哩啡。如花最終響片場見返已經窮到燶嘅十二少，將當年十二少送畀佢嘅胭脂扣還返畀佢後，對十二少心死嘅如花返到陰間。

角色

製作

籌備同改編 
當初係由陳自強買返嚟《胭脂扣》小說嘅版權，跟住打算改編成電影，而最開頭嘅導演係唐基明。原著李碧華同編劇鄧景生當時亦有參加改編，但始終搞唔好，唐基明最終因為劇本一直唔得公司滿意而離開。陳自強跟住就邀請當時啱跳槽到威禾無耐嘅關錦鵬做《胭脂扣》嘅導演。關錦鵬響好耐之前睇過《胭脂扣》小說，幾鍾意小說嘅概念，就同意咗，搵埋之前合作過嘅邱剛健嚟做編劇，決定由零開始，唔睇返唐基明嘅版本。

由於關錦鵬認為如花去人間搵十二少呢段最打動佢，所以將三十年代嘅事放響電影嘅前半段，而將如花搵十二少呢段故仔放響後半段。李碧華其實唔中意呢個改動，後嚟邱剛健同關錦鵬說服咗佢。

選角

拍攝

攷

來源

1987年電影
港產片